Саида Жьиԥҳа, Sputnik
Витали Кациа Гагратәи абжьаратә аԥсуа школ № 5 даналга, дҭалоит Максим Горки ихьӡ зхыз Аҟәатәи арҵаҩратә институт, аекономикатә факультет. Иара дышқәыԥшызгьы, аполитика еилиргон, ихшыҩ азцон. Амилаҭ-хақәиҭратә ҵысрақәа раан, ақырҭцәа ҳажәлар рзинқәа анырхәаҽуаз, урҭ аҿагылара рызҭоз ахацәа гәымшәацәа рыгәҭа дгылан. Жәлар рфорум "Аидгылара" иналукааша хаҿын. Витали ижәлар ринтересқәа рыхьчареи аҵараҵареи еихьигӡон. Дахьыҟазаалак ихьӡ ҳаракны ирҳәон, ҿырԥшыгас дҟарҵон.
Витали Кациа идунеихәаԥшышьа шыҭбаази, агәаӷь шизҭази, ԥсыцқьарыла зегьы дшырзыҟази ааԥшхьан ашкол данҭаз инаркны. Аррамаҵура дахьахысуазгьы, иуалԥшьақәа дреиҷаҳаны дышрызнеиуаз атәгьы изныкымкәа икомандаҟаҵаҩцәа иалыркаахьан.
1989 шықәсазы, Витали Кациа активла далахәын Аԥсны имҩаԥысуаз аполитикатә акциақәа. Аиҳарак аџьабаа ахьибаз Гагра акинотеатр аҿаԥхьа еиҿкааз амлашьра акциаан ауп.
"Витали Кациеи сареи Жәлар рфорум "Аидгылара" ҳаицалан, ҳаибадырит 1986 шықәсазы. Иара ԥсабарала дҟәышын, аха уи адагьы иҟамзар ҟаларын дызмыԥхьацыз асоветтәии аҳәаанырцәтәии асахьаркыратә литературатә ҩымҭақәа. Витали иблабара кәадан, абласаркьа ныҟәигон, есқьынагьы ҳиеиҷаҳаны иабжьаҳгон иблақәа ихьчарц, маҷ иадамхаргьы аԥхьара ааникыларц, аха усҟан иара Витали иакәхомызт", - аҩыза иҟазшьа игәалашәоит Аслан.
Жәлар рфорум "Аидгылара" алахәцәа ахашала Гагра ақалақь азеиԥш нхарҭаҟны аиԥыларақәа мҩаԥыргон, аԥшьашала еиқәшәон Бзыԥҭа ақыҭсовет аҟны. Амилаҭ-хақәиҭратә қәԥара иахагылаз аиҳабыра, Витали Кациа дышқәыԥшызгьы, игәаанагара иазҵаауан.
"Борис Кьахьыриԥа, Лиова Гыцба, Артур Канџьариа уҳәа реиԥш иҟаз ажәлар еидкыланы измаз ауаа хатәрақәа, ахацәа нагақәа уамашәа иубаратәы раасҭа ҩынтә қәрала еиҵыз аҷкәын аԥсуа интересқәа ирыдҳәалаз азҵаарақәа рыӡбараан игәаанагара ианазҵаауаз рацәан", - иҳәоит Аслан.
Витали Кациа 1989 шықәсазы Гагра акинотеатр аҿаԥхьа амлашьразы аполитикатә акциа иҽалаирхәит. Усҟан маӡалатәи аиԥыларақәа раан "Аидгылара" аиҳабыра ирӡбахьан амлашьра шеиҿкаахоз, аха уи азы маха-шьахала иӷәӷәаз ахацәа аҭахын. Витали Кациа дыруаӡәкуп, млашьра атәаразы агәаҳәара аазырԥшыз, уимоу мап ицәыркыр ҳәагьы дацәшәаны инақәырӷәӷәаны зкандидатура ықәзыргылаз.
"Амлашьра раԥхьанатә жәҩык алахәын. Сара аҩынтә раан итәақәаз среиуоуп. Ари акциала Асовет Еидгыла иахагылаз ачынуаа ҳганахь ихьаҳарԥшит. Москвантәи, СССР Иреиҳаӡоу Асовет адепутатцәа маакәа ҳамгылеит. Иара убасҟангьы, ажурналистцәеи, адепутатцәеи анҳадҵаалоз, ажәлар ргәы иҵхоз апроблемақәеи акциа зыхҟьази ртәы еиҿыршәшәа иразҳәаз Витали Кациа иоуп", - иҳәеит Аслан.
Аслан Ҷанба еиҭеиҳәеит, 1989 шықәсазы Қырҭтәыла ахьыԥшымра азхаҵара амш, ақырҭцәа Гагратәи астадион аҿы азгәаҭара анаԥшьырга, аԥсуааи дареи рыбжьара иҟалаз аибарххарақәагьы Витали дышрылахәыз.
"Ҳаԥсадгьыл зымҽхакны иҟаз ақырҭцәа зынӡа ихадырҟьо иалагеит. Аиҳабыратә маҵурақәа рахь аԥсуаа аӡәык-ҩыџьак рыда нарышьҭуамызт, ҳхатәы бызшәа акәзар зынӡа рлымҳа иаҳар ҟаломызт. Ажәакала ари атәылаҟны шьаҭанкыла ҳныӡӡар рҭаххеит. Абарҭқәа зегьы анаҳзымчҳа, насгьы дара рҳәынҭқарратә ныҳәақәа ҳадгьыл аҿы иазгәарҭо ианалага, ҳаргьы иаартны ҳарҿагылеит. 1989 шықәсазы, Гагратәи астадион аҿы ахԥибаҽра аныҟала, Кучухьиӡе зыжәлаз ақалақь аиҳабы икабинеҭ аҵәымаӷ ааҳархеит, убра дҳацын Витали Кациагьы", - еиҭеиҳәоит Аслан.
1989 шықәсазтәи аидысларақәа ақырҭцәа рсабрадақәа рыхнахит. Еилкаахеит хара имгакәа Аџьынџьтәылатә еибашьра шалагоз.
Витали Кациа иблабара ахькәадаз инамаданы, акомандаҟаҵаҩцәа зынӡагьы абџьар амԥахь днарышьҭуам ҳәа иалагеит. Аха иара дымӡырҩыкәа, напҭацәыла иҩызцәа дрыхьӡарц дшаҿыз ақырҭцәа дытҟәаны дыргоит. Аамҭакы ашьҭахь аиҭныԥсахлара дақәшәоит.
Витали Кациа мыцхәы дцәажәомызт, зегьы гәыла игон. Ирацәаӡан аибашьра ашьҭахь изхымгоз аҭагылазаашьақәа. 1995 шықәсазы, 30 шықәса зхыҵуаз, аԥсҭазаара ду заԥхьа ишьҭаз, иԥшәмаԥҳәыси ҩыџьа ихшареи ныжьны ихы игәаӷьуеит. Абасала, апатриот Витали Кациа иԥсҭазаара мап ацәикит.
Сынтәа, Витали Кациа дызлахәыз аҭоурыхтә хҭысқәа раахыс иҵит 31 шықәса, иара дыҟамижьҭеи - 25 шықәса... Ақәра ду шниимҵазгьы, ҳҳәынҭқарра ашьақәгылараҿы зышьҭа нзыжьыз аԥсуа хаҵа Витали Кациа дыздыруаз зегьы иахьа уажәраанӡа гәыблыла дыргәалашәоит.
Иара убас шәаԥхьар ҟалоит:
Аҳәынҭқарра ахада Аслан Бжьаниа аусԥҟа ҭижьит "Аԥсны Аҳәынҭқарра ауааԥсыра ргәабзиара акоронавирустә инфекциа COVID-19 ацәыхьчаразы хаз игоу уснагӡатәқәак рышьақәыргыларазы" ҳәа. Аԥкрақәа азинмчы роуеит жьҭаара 5 инаркны. Урҭ инарықәыршәаны, ачарақәа рымҩаԥгара аанкылатәхоит.
"Ашықәс нҵәаанӡа 20-25 чара ҳәа ашәҟәы ианҵаны иҳамоуп. Аԥарагьы ԥароуп, аха ачымазара ыҟазар, аҳәынҭқарра ахада иҭижьыз аусԥҟа ажәлар ацныҟәоит ҳәа ауп ишыздыруа, ус ауп ишеилыскаауа. Ажәлар чмазаҩхар, ирыцҳашьатәуп. Ауаа кредитла аԥара ргеит, ачара иазыԥшын, аха иҟауҵои. Ачара ахьыруа ахыбрақәа рҟны 40-45 рҟынӡа ҽнак иҭыҵуа ауаа аус руеит… Ачарақәа рыҿҳәара ԥҵәоуп. Октиабр азы ашәҟы ианыз сентиабр ахь рҽанырҵар рҭаххеит, агәыҭҟьара иҟоу збоит, аҩашагьы ачарақәа ҟарҵо иалагеит", - иҳәеит Ҷедиа.
Шәазыӡырҩы аудио. Иаҳа инеиҵыху анҵамҭа шәаҳар шәылшоит арадио Sputnik аефир аҟны.
Иара убас шәаԥхьар ҟалоит:
АҞӘА, цәыббра 19 - Sputnik. Даҽа 53-ҩык Аԥсны ауааԥсыра акоронавирустә чымазара шрылоу шьақәырӷәӷәахеит ҳәа аанацҳауеит Ауааԥсыра COVID-19 рацәыхьчаразы аоперативтә штаб.
"Иҳаҩсыз уахыки-ҽнаки рыла акоронавирустә инфекциа рылоу ирыламу аилкааразы игәаҭан 195-ҩык ауааԥсыра, урҭ рахьтә ачымазара рыдбалоуп 53-ҩык", - ҳәа аҳәоит аацҳамҭа.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 81-ы апациентцәа, урҭ рахьтә 78-ҩык ари адиагноз рзышьақәырӷәӷәоуп, рҭагылазаашьа хьанҭоуп фҩык, ибжьаратәуп 13-ҩык. Ргәы бзиаханы ахәышәтәырҭаҟнытә иоушьҭуп хәҩык.
Ауааԥсыра COVID-19 рацәыхьчаразы аоперативтә штаб ажәлар рахь ааԥхьара ҟанаҵоит ачымазара ҿкы рымкырц азы иахәҭоу аԥҟарақәа зегьы ирықәныҟәаларц.
Акоронавирус иазку ажәабжьқәа шәрыԥхьар ҟалоит абра>>